ทองมุ่งสู่1,600เหรียญ
บลจ.ยูโอบี หนุนซื้อกองทุนทอง เชื่อราคาวิ่งได้ถึง 1,600 เหรียญ/ออนซ์ แนะลงทุนหุ้นเหมืองทองมีโอกาสกำไรมากกว่าทองแท่ง
19 ส.ค. 2554

บลจ.ยูโอบี หนุนซื้อกองทุนทอง เชื่อราคาวิ่งได้ถึง 1,600 เหรียญ/ออนซ์ แนะลงทุนหุ้นเหมืองทองมีโอกาสกำไรมากกว่าทองแท่ง
นายวนา พูลผล ประธานเจ้าหน้าที่บริหาร บลจ.ยูโอบี (ไทย) กล่าวว่า ราคาทองคำยังอยู่ในช่วงขาขึ้น และมีโอกาสจะขึ้นไปแตะ 1,600 เหรียญสหรัฐ/ออนซ์ ในอีก 12 เดือนข้างหน้า ทำให้การลงทุนในกองทุนทองคำมีความน่าสนใจ โดยเฉพาะกองทุนที่เน้นการลงทุนในหุ้นเหมืองทองคำ เนื่องจากมีโอกาสทำกำไรมากกว่าการลงทุนในทองคำเพียงอย่างเดียว 
“ในช่วงที่เศรษฐกิจโลกเข้าสู่การฟื้นตัว เป็นจังหวะที่เหมาะสมที่จะลงทุนในหุ้น แต่สินค้าโภคภัณฑ์ก็เป็นอีกทางเลือกที่น่าสนใจ เพราะการฟื้นตัวของเศรษฐกิจจะทำให้ราคาสินค้าโภคภัณฑ์มีแนวโน้มเพิ่มขึ้นโดยประเทศที่เป็นผู้นำในการเติบโตคือจีนและอินเดีย ตามมาด้วยเอเชียและตลาดเกิดใหม่ ในขณะที่สหรัฐเริ่มมีสัญญาณที่ดีขึ้น ส่วนยุโรปและญี่ปุ่นยังดูไม่ดีนัก” นายวนา กล่าว
นายวนา กล่าวอีกว่า บลจ.ยูโอบี นำกองทุนต่างประเทศ 3 กองทุน ที่มีนโยบายการลงทุนที่สอดคล้องไปกับภาพรวมของเศรษฐกิจโลก มาจัดรายการส่งเสริมการขายในระหว่างวันที่ 1 มิ.ย.–29 ก.ค.นี้ ได้แก่ กองทุนเปิด ยูโอบี สมาร์ท โกลด์ แอนน์ ไมน์นิ่ง อิควิตี้ เน้นลงทุนทองคำและหุ้นเหมืองทองคำ กองทุนเปิด ยูโอบี สมาร์ท เอเชีย คอนซูเมอร์ เน้นลงทุนในกลุ่มสินค้าอุปโภคบริโภคของภูมิภาคเอเชีย และกองทุนเปิด ยูโอบี สมาร์ท คอมโมดิตี้เน้นลงทุนในหน่วยลงทุนประเภท R1C ของกองทุน DB Platinum Commodity Euro ที่เน้นลงทุนในสินค้าโภคภัณฑ์
นอกจากนี้ นายวนา กล่าวว่า มีแผนที่จะออกกองทุนทาร์เก็ตฟันด์ทั้งในประเทศและต่างประเทศเพิ่มขึ้นอีกอย่างน้อย 4 – 5 กองทุน ในช่วงครึ่งหลังของปีนี้ คาดว่าจะทำให้สินทรัพย์สุทธิภายใต้การบริหารรวม (เอยูเอ็ม) เพิ่มขึ้นประมาณ 20% จาก 5.38 หมื่นล้านบาท เมื่อสิ้นปี 2553